**Ako to bolo naozaj 2, alebo deň po...**

Kolega, Kerko, Jose, Slavo a aj ďalší nemenovaní, vďaka za Váš objektívny a triezvy pohľad na udalosti posledných dní, a verím, že aj úprimné slová podpory. Nedá sa opomenúť, že tejto podpory, či už na tejto stránke alebo osobnej, je minimum, a logicky mi z toho vychádza, že ľudia asi nestoja o zmeny k lepšiemu, zmeny, ktoré ich nestoja nijakú veľkú námahu. Zverejnil som kontakty na seba aby sa mohli pýtať ak niečomu nerozumeli alebo ak chceli informácie takpovediac z prvej ruky. Na môj uvedený osobný mail mi došla jedna rozprávka, neviem čo ňou autor chcel povedať, mne z toho vyšlo, že má problém s pochopením písaného textu alebo žije v „svojom detskom svete“ lebo tam to funguje spravidla tak, že o čo dieťa požiada to aj dostane, niekedy aj nejaký bonus navyše bez požiadania, a väčšinou to neriešime či má alebo nemá na to nárok. Vo vzťahu zamestnávateľ - zamestnanec, štát - občan je to celkom opačne, aj na to načo máme nárok, niekedy aj právny, sa musí vyrokovať, vyargumentovať, prípadne tvrdo vybojovať. Na telefónny kontakt to bol až jeden ohlas, kde volajúci chcel vedieť ako to tam naozaj bolo a čo ďalej. Bol to pozitívny názor. Keď zhodnotím túto svoju aktivitu tak jeden negatívny, jeden pozitívny názor, športovou terminológiou povedané remíza. A v súbojoch je remíza raz považovaná za úspech, raz za neúspech. Ale je to o uhle pohľadu. Apropo, ponuka kontaktu je stále aktuálna a vzťahuje sa aj pre teba. A nesmiem zabudnúť, že pri oslovení niektorých mojich kolegov a priateľov sa väčšina pýta: „Prečo ste to urobili tak, nie inak“ a po osobnom vysvetlení našich krokov si neodpustím otázku : „Máš internet, veď tam je to všetko uvedené aj so stanoviskami, nepozeral si to?“ Odpovede sú: „Áno mám, ale ešte som nemal čas si to pozrieť.“ Alebo dotyčný ani nemá vedomosť, že niečo také existuje. To je o tej minimálnej námahe a tej kritike. Každý musí niekedy vyjadriť svoj nesúhlasný názor, svoju kritiku voči druhému, a iba ak sa riadi pravidlami vecnosti a pokoja, môže byť považovaná za konštruktívnu. Kritika nesmie byť agresívna, emotívna, ironická alebo zraňujúca. Má zmysel len vtedy, keď ju ten druhý môže využiť na korekciu svojho správania, konania. K rokovaniam v Žiline už bolo popísané a povedané skoro všetko, hodnotiť si to dovolím z úcty k druhej strane až keď budú relevantné výsledky. Rokovania pokračujú a budú pokračovať, urobíme všetko preto aby konečné výsledky boli uspokojivé a osožné pre obidve strany, lebo tieto kroky musia doniesť prospech a spokojnosť pre obidve zúčastnené strany. Iba to je zárukou úspechu. To, že naše rokovania a aktivity s tým spojené prinášajú prvé výsledky, ti doložím prvým pozitívnym príkladom. Na prerokovaní hromadného prepúšťania na OR KE dňa 11.5.2011 sme boli po ukončení obvinení vedením redakcie SEMAFOR, že ako zástupcovia zamestnancov neposkytujeme informácie o dianí na železnici z nášho pohľadu , a ešte ďalšími invektívami, ktoré tu nechcem rozoberať. Po následnom neoficiálnom stretnutí s vedením redakcie sme si vysvetlili určite postoje, zadefinovali, kto na ktorej strane stojí a prijali závery. Výsledkom je prísľub pani šéfredaktorky, že časopis Semafor bude uverejňovať nami dané informácie z našich rokovaní, a prvou lastovičkou je príspevok na strane číslo 5, pod obrázkom, kde sú presne napísané naše výhrady k HP na OR KE. Je to maličký úspech, ale niekde sa začať musí. Aj toto je prioritou mojou a mojich kolegov zo ŠV, dostať veci a rokovania pod verejnú kontrolu. Bude to iba na prospech všetkých, firmy, ktorej sme súčasťou a aj zamestnancom. Podrobnejšie to redakcia rozpisuje na ďalšej strane, a ver tomu ,že aj my sme prispeli k tomu ich postoju. Aj najbližšie rokovania v nastavajúcich dňoch budú pod takou kontrolou, aby sa každý z vás mohol presvedčiť, že je tu obojstranný záujem riešiť dohodnuté veci k lepšiemu.

A ešte si dovolím otvoriť tému štrajku, či áno alebo nie s FS SR. Ešte je priskoro čokoľvek hodnotiť, a preto si to nedovolím, no považujem za nutné uviesť, že ako člen ŠV OAVD som sa zúčastnil jedného rokovania bez zápisu (Zvolen 15.4.2011), kde sa povedali určité okolnosti k prípadnému štrajku, podotýkam v ústnej rovine. Dovolím si jednu otázku tebe a aj ostatným, keď spoločný štrajk, tak prečo nie aj spoločný štrajkový výbor v nejakom paritnom zastúpení? To sa neakceptovalo. Veď OAVD je takisto právny subjekt a myslím si, že aj so svojprávnymi zástupcami. Ja osobne odmietam niesť prípadnú spoluzodpovednosť za určité kroky, ktoré nemôžem ovplyvniť alebo aspoň sa k ním vyjadriť. Príde ešte čas rozobrať to podrobnejšie a zaujať k tomu stanovisko, toto je iba môj osobný názor a postoj. Či so mnou súhlasíš-/te/ je mi to jedno, aj ja mám právo na názor.

Záverom ešte toľko, nie všetky veci povedané na rokovaní v Žiline sú už zrelé na zverejnenie, lebo aj serióznosť partnerov sa podieľa na úspechu plnenia záverov rokovania. A najbližšie je vo výhľade rokovanie so zamestnávateľom o téme, ktorá je nám všetkým najbližšia, a to bod 45 KZ. Aj tam treba hľadať spojitosť so závermi zo Žiliny. Úspech jedného bude podmieňovať úspešnosť druhého. A celkom na záver, kde kto hodnotí kroky OC OAVD a FS SR, člen, nečlen, všetko jedno. Nikde sa nemôžem dopátrať hodnotenia postupu, resp. ich nečinnosti iných OC pôsobiacich na ŽSR. Nie je celkom normálne, aby sa OC s najväčším počtom členov správala tak pasívne, a viem o čom hovorím. Je to naozaj jedno tým aktívnym členom, to sú tí, ktorí platia členské príspevky. A pasívni, to sú tí, ktorí nie sú organizovaní, ale aj tak ich zastupuje OC s najväčším počtom členov, či sa im to páči alebo nie. Legislatívna dikcia zákona je taká. Domnievam sa, že nechcú znížiť životný štandard svojich uvoľnených zástupcov. Ja sa k tomu vyjadrujem, lebo uvoľnení funkcionári sú platení zo mzdových prostriedkov zamestnávateľa ŽSR, ktorého súčasťou som aj ja.

P.S. Ďakujem všetkým, ktorí mali záujem dočítať tento obšírnejší príspevok do konca. Surdum corda.